Source: https://www.jogiforum.hu/hirek/31691
Timestamp: 2020-02-16 18:51:34
Document Index: 18016227

Matched Legal Cases: ['bíróság ', 'bíróság ', 'bíróság ', 'bíróság ', 'Bíróság ', 'bíróság ']

Tisztességtelen választottbírósági kikötés? - Európai Bíróság: A magyar bíróság köteles dönteni a devizahiteles ügyben | hírek | Jogi Fórum ﻿
2014.04.28. Jogi Fórum / Európai Unió Bírósága
A Bíróságnak a C-342/13. sz. Sebestyén ügyben hozott végzése
Egy magánszemély és egy magyar bank svájci frank alapú devizahitel-szerződést kötött, amelyben kikötötték azt is, hogy a szerződésből eredő esetleges jogvitákban a Pénz és Tőkepiaci Állandó Választottbíróság jár el. A bank előzetesen tájékoztatást nyújtott az ügyfelének a választottbíróság és a rendes bíróság eljárásai közötti legfontosabb különbségekről, így arról, hogy választottbírósági eljárás esetén nincs mód fellebbezésre, valamint arról, hogy az ilyen eljárás rendszerint költségesebb, mint a rendes bírósági eljárás.
Végzésében a Bíróság megállapítja, hogy a Szombathelyi Törvényszék feladata annak eldöntése, hogy a vitatott szerződési feltétel tisztességtelennek minősül-e. Ennek megítélése keretében a magyar bíróság köteles megvizsgálni, hogy a kérdéses feltétel kizárja vagy gátolja-e a fogyasztó jogainak érvényesítését peres eljárás kezdeményezése vonatkozásában, vagy más jogorvoslati lehetőség igénybe vételében.
Ezenkívül a szombathelyi bíróságnak figyelembe kell vennie azt, hogy a szóban forgó szerződés megkötése előtt a fogyasztó számára a választottbírósági eljárás és a rendes bírósági eljárás közötti különbségre vonatkozóan nyújtott általános tájékoztatás önmagában nem zárhatja ki e feltétel tisztességtelen jellegét.